บังคับคดีโชว์ขายทรัพย์ทะลุเป้า
กรมบังคับคดีโชว์ผลงาน 6 เดือนแรกผลักสินทรัพย์ขายทอดตลาด 4.9 หมื่นล้านบาท ทะลุเป้าหมาย 77%
10 เม.ย. 2558

กรมบังคับคดีโชว์ผลงาน 6 เดือนแรกผลักสินทรัพย์ขายทอดตลาด 4.9 หมื่นล้านบาท ทะลุเป้าหมาย 77%
น.ส.รื่นวดี สุวรรณมงคล อธิบดีกรมบังคับคดี เปิดเผยผลการดำเนินงานในรอบ 6 เดือน (ต.ค. 2557-มี.ค. 2558) สามารถผลักดันสินทรัพย์ได้ 49,576 ล้านบาท สูงกว่าเป้าหมาย 77% โดยเฉพาะในช่วงไตรมาส 2 ของปีงบประมาณ 2558 (ม.ค.-มี.ค. 2558 ) สามารถผลักดันสินทรัพย์ขายทอดตลาดได้ 27,438 ล้านบาท จากเป้าหมายที่ตั้งไว้ 1.8 หมื่นล้านบาท หรือสูงกว่าเป้าหมาย ซึ่งสูงกว่าเป้าหมายที่ตั้งไว้ 52%
อย่างไรก็ตาม ในปัจจุบันมีสินทรัพย์อยู่ในกระบวนการบังคับคดี 99,128 รายการ คิดเป็นทุนทรัพย์ 202,391 ล้านบาท แบ่งเป็นที่ดินว่างเปล่า 33,434 รายการ ทุนทรัพย์ 81,403 บาท คิดเป็น 33% ของปริมาณทรัพย์ทั้งหมด ที่ดินพร้อมสิ่งปลูกสร้าง 54,387 รายการ ทุนทรัพย์ 61,830 บาท คิดเป็น 54% และห้องชุด 11,307 รายการ ทุนทรัพย์ 59,157 บาท คิดเป็น 11%
น.ส.รื่นวดี กล่าวว่า ในขณะเดียวกันกรมบังคับคดีมีนโยบายไกล่เกลี่ยข้อพิพาทชั้นบังคับคดี ซึ่งในรอบ 6 เดือน มีคดีที่เข้าสู่การไกล่เกลี่ยข้อพิพาท 5,693 เรื่อง มีทุนทรัพย์ 2,589 ล้านบาท ไกล่เกลี่ยสำเร็จ 4,923 เรื่อง ทุนทรัพย์ 2,007 ล้านบาท คิดเป็น 86% ของเรื่องที่ไกล่เกลี่ย และไกล่เกลี่ยไม่สำเร็จ 770 เรื่อง มีทุนทรัพย์ 582 ล้านบาท คิดเป็น 13%
ทั้งนี้ การไกล่เกลี่ยก่อให้เกิดผลเชิงบวกให้กับคู่กรณีทั้งสองฝ่าย ทำให้ยุติข้อพิพาทด้วยความรวดเร็ว ไม่ยุ่งยาก ประหยัดค่าใช้จ่าย ช่วยลดปริมาณการบังคับคดีทำให้คู่กรณีคงความสัมพันธ์ที่ดีต่อกันในระยะยาว มีส่วนช่วยเสริมสร้างการเติบโตทางเศรษฐกิจ อำนวยความยุติธรรมเพื่อลดความเหลื่อมล้ำ และสร้างความสมานฉันท์ปรองดองในสังคม
นอกจากนี้ ได้มีการปรับปรุงแก้ไขกฎหมายและกฎระเบียบที่เกี่ยวข้องการการบังคับคดี เพื่อลดขั้นตอนการทำงานของกรมบังคับคดีให้ประสิทธิภาพมากขึ้น ประมาณ 6 ฉบับ เช่น ร่าง พ.ร.บ.แก้ไขเพิ่มเติมประมวลกฎหมายวิธีพิจารณาความแพ่ง โดยผู้ซื้ออาคารชุด และซื้อบ้านและที่ดินจัดสรรจากการขายทอดตลาดไม่ต้องชำระค่าส่วนกลางแทนลูกหนี้ตามคำพิพากษา การแก้ไขกฎหมายล้มละลายสำหรับเอสเอ็มอี เป็นต้น